
			Om forfatteren:

			LARS JOACHIM GRIMSTAD jobber i Try reklamebyrå og er tidligere fotballspiller. Han brakdebuterte i 2012 med «Barna som forsvant», som ble nominert til Arks barnebokpris 2013 og er oversatt til mange språk. «Solkongen» (2014) er en frittstående fortsettelse, og også denne var nominert til Arks barnebokpris samt til Brageprisen. Hans tredje bok om Statsminister Fahr & Sønn heter «Egoland» og kom ut høsten 2016. For denne boka vant han Bokslukerprisen.

		

	
		
			Om boken:

			Jeg heter Leif, og skulle egentlig vært død.

			Men her er jeg, altså.

			Alene hjemme og med hele helgen foran meg.

			Jeg aner ikke hva jeg har i vente.

			Jeg vet for eksempel ikke at det snart dukker opp en snål, gammel mann som sier han har lett etter meg.

			Eller at biene hans har rømt. Og at noen kommer til å snu opp-ned på det meste.

			Så sant jeg overlever, da.

			Niks, jeg har ikke peiling på noe av det der.

			Og det har strengt tatt ikke du heller.

			Det er bare én måte å finne ut av det på.

			La historien begynne.

		

	
		
			Til Oscar, Mikkel, Tinius og Laila

			Jeg heter ikke Hæ

			Jeg skulle egentlig vært død.

			Og når du egentlig skulle vært død, er du ikke redd for noen ting. Ikke sant?

			– Kom med penga. Hundre spenn.

			Det er ikke sant, jeg er livredd.

			Ansiktet til Jakk er helt oppi mitt, jeg kan kjenne leverpostei-pusten hans.

			– Hundre spenn, kom igjen, sier han. 

			– Hundre spenn, kom igjen, sier Oleg. 

			Oleg står rett bak Jakk og gjentar det kompisen sier. Han gjør som regel det.

			– Ellers blir det juling, Hæ, sier Jakk.

			– Ellers blir det juling, Hæ, sier Oleg.

			– Jeg heter ikke Hæ, sier jeg.

			De ventet på meg etter skolen og dro meg inn på baksiden av garasjene ved høyblokka, sånn at ingen kan se oss. Nå står jeg med sekken presset mot garasjeveggen. Bak Jakk og Oleg er det en bratt skråning som ender i en liten skog. 

			Høyrehånda til Oleg knipser i ett kjør mens han ser seg rundt, for å passe på at ingen kommer. 

			Ingen kommer.

			En gang bodde jeg her i høyblokka, i en liten leilighet i sjuende etasje. Mamma, pappa og jeg. Men det er lenge siden. Lenge før noen truet meg med juling.

			Første gangen de presset meg for penger, slo Jakk til meg i magen. Jeg sank sammen på bakken. Etter bare ett slag. 

			Nå ligger det en hundrelapp i baklomma mi. Jeg tok den med på skolen fordi jeg var redd for at dette kunne skje i dag, nå som Andreas har flytta. Andreas var ikke bare høyest og sterkest i klassen, han var også bestevennen min. Er bestevennen min. Men nå har han flytta langt til gokk og kan ikke lenger holde Jakk og Oleg unna. Samtidig: Hvis jeg betaler nå, vet jeg at dette kommer til å gjenta seg hver eneste fredag framover. Jeg kommer til å gå rundt og grue meg hele uka. Jeg kan ikke gi dem den hundringsen. 

			Jakk griper rundt armen min, hardt.

			– Du savner vel Bæ nå? 

			– Han heter ikke Bæ.

			De ler begge to. 

			Jeg hater at de kaller oss for Hæ og Bæ.

			Men Jakk har rett. Jeg savner Andreas. 

			Oleg flirer. Mellomrommet mellom fortennene hans er så stort at det hadde vært plass til en tann til. Kanskje er det sånn jeg kommer til å se ut etter at de har gitt meg juling, tenker jeg.

			– Ingen kan hjelpe deg nå, sier Oleg.

			Da ser jeg henne.

			– Hjelp! roper jeg.

			Det sitter en dame langt oppe i skråningen, rett foran noen busker. Hun skvetter til. Jakk og Oleg snur seg brått, for å se hvem jeg roper til.

			– Hjelp! Plis, hjelp meg! roper jeg.

			Damen reiser seg nølende. Så rart, tenker jeg, å sitte der oppe i det høye ugresset. 

			– Hold kjeft, sier Jakk.

			– Hold kjeft, sier Oleg og knipser med fingrene.

			De speider febrilsk mot skråningen bak dem. Damen kommer mot oss, mens hun drar en svart trillekoffert etter seg.

			– Hvem er det du roper på? sier Jakk.

			Så begynner han å le.

			– Tror du vi er helt dust, eller? Det er jo ingen der.

			Men hun nærmer seg nå. Hun har på seg en rød dress, bukse og jakke, det ser ut som om hun skal på jobb. Eller kanskje på reise, siden hun triller på den kofferten. 

			Hun har grått, langt hår og går ganske fort mot oss. Det er ikke bare bare å komme seg ned den skråningen så kjapt som hun gjør. 

			– Vær så snill, du må hjelpe meg. De ... de skal banke meg opp, sier jeg.

			Jakk klemmer til rundt armen min, det svir i huden.

			– Kan du holde kjeft! Det er ingen der!

			Jeg skjønner ikke hva han prater om, hvorfor ser han henne ikke? Hun er like ved oss nå.

			Damen er overraskende ung til å være gammel. Eller i hvert fall til å ha grått hår. Huden hennes er lys, nesten hvit, som om hun ikke har vært i sola i hele sommer.

			Hun kommer helt bort til oss, og jeg puster lettet ut. Jeg vet at jeg bare utsetter problemet, at Oleg og Jakk kommer til å ta så sjukt igjen for dette senere. Men nå vil jeg bare vekk herfra. Jeg vil hjem.

			Den røde damen stopper opp rett bak Oleg. Hun har briller, og bak de tjukke brilleglassene er øynene hennes store og grønne. 

			Hun er ganske pen, men på en kald måte. Det er som om jeg kan kjenne kulden hennes inni meg. Først nå ser jeg hvor mye sminke hun bruker. Leppene hennes er knall røde, øyevippene hennes er sorte og tunge, og den hvite huden ser heller ikke veldig naturlig ut. Det er som om hun er tatt rett ut av en skummel film, jeg angrer nesten på at jeg ropte på hjelp.

			Hun åpner munnen og sier noe, men jeg får ikke med meg hva.

			– Hæ? sier jeg og snur det friske øret til.

			– Du kan se meg? sier hun. 

			– Ja ... selvfølgelig, sier jeg. 

			Hva er det som skjer? Jeg trodde hun kom for å redde meg?

			Jakk speider rundt seg igjen, før han snur seg mot meg og puster leverpostei inn i ansiktet mitt.

			– Jeg veit at du nesten er døv, men jeg visste ikke at du var stein gæren også. Det er bare oss her. Og jeg lover deg, om du ikke betaler, så kliner jeg deg rett ned.

			– Han kliner deg rett ned, sier Oleg.

			Din teite papegøye, tenker jeg, men fordi jeg er så feig, tør jeg ikke si det høyt.

			– Ikke slå. Jeg har penger, sier jeg og finner fram hundrelappen fra baklomma. 

			– Det bør du ha. Faren din er jo stinn.

			– Han er ikke faren min, han er stefaren min. Faren min er død, sier jeg. 

			Den røde damen stirrer på meg, hun står rett bak dem nå. Det kjennes som om det er tre mot én, som om blikket hennes presser meg enda hardere mot garasjeveggen. Jeg kan høre pusten hennes, som lav hvesing. 

			– Hvordan kan du se meg? sier hun. 

			– Jeg vet ikke, jeg bare ser deg ... 

			Jeg bråstopper midt i setningen. For ikke bare kan jeg se henne. 

			Plutselig går det opp for meg at jeg har sett henne før.

			Men jeg kan ikke huske hvor.

			Oleg rister på hodet.

			– Du er helt koko, sier han og ler usikkert. 

			Jeg holder hundrelappen fram foran meg, Jakk snapper den til seg og putter den i sin egen lomme.

			– Sånn, ja. Og neste gang ..., sier han og slipper armen min. 

			Så slår han til meg i magen med knyttneven. Hardt. Jeg ramler bakover mot veggen og sklir ned på bakken, der jeg blir liggende og hive etter pusten. 

			– ... neste gang gir du oss penga med én gang! Din gærning.

			– Gærning, sier Oleg. 

			Jeg blir liggende med lukkede øyne og holde meg til magen. Jeg hører skrittene til Jakk og Oleg forsvinne. 

			Da jeg til slutt åpner øynene, er også den røde damen borte.

			Etter en stund setter jeg meg opp på huk. 

			Magen er øm, det gjør vondt å puste. 

			Kom igjen, Leif, sier jeg til meg selv.

			Det kunne vært verre. 

			Du skulle egentlig vært død.

			Et skikkelig pysehjerte

			Jeg holder meg for magen og går krumbøyd hjemover, som en gammel mann. Det er likevel ikke slaget i magen som plager meg mest. Isteden lurer jeg på om Oleg har rett, at jeg faktisk er helt koko. Kan det være at jeg innbilte meg alt det med den røde damen? Kanskje jeg var så redd at hodet mitt fant det på?

			En katt står helt stille i det høye gresset langs veien, klar til å kaste seg over en mus jeg ikke ser. Jeg føler med det lille dyret som ikke aner hva som er i vente. 

			Noen ganger tenker jeg at jeg har hjertet til en spissmus. Et skikkelig pysehjerte. Hjertet til en spissmus slår opptil femten hundre slag i minuttet. Dunk-dunk-dunk-dunk. Jeg har lest at spissmus kan dø av skrekk om de blir skremt. Kanskje ser de også syner når de blir skikkelig redde?

			Det er mulig, men du er jo ikke en spissmus, sier jeg til meg selv.

			Nei da, jeg er ikke det. 

			Derimot snakker du ofte med deg selv. Sånn som dette.

			Ja, det gjør jeg, men hva så? Jeg har jo ikke så mange andre å snakke med, nå som Andreas er borte.

			Nei, men det kan jo være et tegn på at du er gæren? 

			Ah, slutt! roper jeg til meg selv inni meg. Og lurer på om jeg er den eneste i verden som prater sånn med seg selv, fram og tilbake. 

			Det er slutten av august, og sola er som en svett hånd i nakken der jeg krøker meg hjemover. Gata er lang, bred og heller svakt opp­over. De store kastanjetrærne står som tause, forsteinede kjemper på hver sin side, hele veien opp. 

			Den grå høyblokka ligger nederst i gata og har et skilt med et ettall på veggen.

			Øverst i den andre enden breier det store, hvite huset vårt seg med tallet hundreogén skrevet med gullskrift på porten.

			Likevel er taket på høyblokka høyere enn vårt. 

			For å si det sånn: Høyblokka fortjener navnet sitt.

			Magen er øm, men jeg går så fort jeg klarer. Innimellom ser jeg meg tilbake, for å forsikre meg om at Jakk og Oleg ikke dukker opp på nytt.

			En gang for lenge siden var faktisk Jakk og jeg venner. Jeg ­husker en gang han var med meg hjem, til den lille leiligheten i sjuende etasje i høyblokka. Vi satt på gulvet i stua og bygget selve høyblokka med Lego. Da vi var ferdige, hentet Jakk en tusj og tegnet to små ansikter på den grå klossen i sjuende etasje. Det skulle liksom være oss.

			Det var før ulykken. 

			Mye var annerledes før ulykken. 

			Jeg kunne for eksempel høre med begge ørene mine. 

			Og pappa var i live.

			Han elsket den Lego-bygningen. Jeg husker at den fikk stå lenge i stua.

			Nå som Andreas har flytta, har jeg strengt tatt ingen venner. I hvert fall ikke som bor her. Og hvem vil vel være venner med en gærning? En som ser røde damer med grønne øyne, som ikke finnes? 

			Kanskje jeg må sperres inne på mentalsykehus, i en mørk kjeller uten vindu, bundet fast på armer og bein mens de skyver maten inn til meg, under døra. Nei, ikke det siste, for da klarer jeg jo ikke spise den, hendene mine er jo bundet. Isteden må en svær, svetteluktende vakt mate meg den gjørmete suppa med en rusten skje ...

			Hvis du fortsetter å tenke sånn, blir du i hvert fall koko, sier jeg til meg selv. 

			Men jeg tenker jo sånn ofte, svarer jeg, så kanskje jeg har vært gæren lenge?

			Hold kjeft, sier jeg. 

			Greit, svarer jeg.

			Endelig står jeg på toppen av bakken, foran huset vårt. 

			Jeg tror ikke egentlig at jeg er gæren.

			Derfor er alt jeg tenker på, dette:

			Hvorfor kunne ikke Jakk og Oleg se den røde damen?

